CELEX: 32022R0516
Language: lv
Date: 2021-10-26 00:00:00
Title: Komisijas Deleģētā regula (ES) 2022/516 (2021. gada 26. oktobris), ar ko groza IV pielikumu Padomes Regulā (EK) Nr. 708/2007 par svešzemju un vietējā areālā nesastopamu sugu izmantošanu akvakultūrā

1.4.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 104/51
               
            
         KOMISIJAS DELEĢĒTĀ REGULA (ES) 2022/516
         (2021. gada 26. oktobris),
         ar ko groza IV pielikumu Padomes Regulā (EK) Nr. 708/2007 par svešzemju un vietējā areālā nesastopamu sugu izmantošanu akvakultūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Regulu (EK) Nr. 708/2007 (2007. gada 11. jūnijs) par svešzemju un vietējā areālā nesastopamu sugu izmantošanu akvakultūrā (1) un jo īpaši tās 24. panta 1. punktu,
         tā kā:
         
                     (1)
                  
                  
                     Ar Regulu (EK) Nr. 708/2007 ir izveidota sistēma, kas reglamentē akvakultūras praksi attiecībā uz svešzemju sugām un vietējā areālā nesastopamām sugām, lai tādējādi izvērtētu un pēc iespējas samazinātu minēto sugu un ar tām saistīto nemērķa sugu iespējamo ietekmi uz ūdens dzīvotnēm.
                  
               
                     (2)
                  
                  
                     Regulas (EK) Nr. 708/2007 IV pielikumā ir uzskaitītas sugas, kuras akvakultūrā jau sen ierasts izmantot dažās Savienības daļās un kurām tāpēc piemēro minētās regulas 2. panta 5. punktā paredzētu atšķirīgu režīmu, kas atvieglo attīstību, neuzliekot papildu administratīvo slogu.
                  
               
                     (3)
                  
                  
                     Saskaņā ar Regulas (EK) Nr. 708/2007 24. panta 4. punktu dalībvalstis var lūgt Komisiju Regulas (EK) Nr. 708/2007 IV pielikumam pievienot jaunas sugas. Sīki izstrādāti noteikumi par nosacījumiem, kas jāievēro, lai IV pielikumam varētu pievienot jaunas sugas, ir noteikti Komisijas Regulā (EK) Nr. 535/2008 (2).
                  
               
                     (4)
                  
                  
                     Uz sīki izstrādāto Regulas (EK) Nr. 535/2008 noteikumu un jo īpaši tās 3. panta pamata Grieķija lūdza Regulas (EK) Nr. 708/2007 IV pielikumā iekļaut Japānas jūras plaudi (Pagrus major). Kopā ar minēto lūgumu iesniegtajā pētījumā secināts, ka minētā suga Grieķijas akvakultūrā jau izsenis izmantota bez nelabvēlīgas ietekmes. Pēc lūguma izvērtēšanas Komisija secināja, ka tas ir pamatots un papildināts ar visu prasīto informāciju.
                  
               
                     (5)
                  
                  
                     Grieķijas lūgtais IV pielikuma grozījums paver iespēju koriģēt dažus pielikumā izmantotos terminus. Krievu stores (Acipenser gueldenstaedtii) nosaukums latīņu valodā norādīts kļūdaini, un tas jāaizstāj ar pareizu nosaukumu. Turklāt raibā platpiera latīnisko nosaukumu ir lietderīgi atjaunināt, Aristichthys nobilis aizstājot ar Hypophthalmichthys nobilis.
                  
               
                     (6)
                  
                  
                     Skaidrības labad IV pielikumam būtu jāpievieno zemsvītras piezīme, kurā paskaidrots, ka atšķirīgo režīmu, kas attiecas uz sarakstā iekļautajām sugām, minētajā pielikumā uzskaitīto sugu hibrīdiem nepiemēro automātiski. Lai atšķirīgais režīms kļūtu piemērojams, jāievēro sugas pievienošanas procedūra un attiecīgi jāpapildina pielikums.
                  
               
                     (7)
                  
                  
                     Tādēļ Regulas (EK) Nr. 708/2007 IV pielikums būtu attiecīgi jāgroza,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 708/2007 IV pielikumu groza šādi:
            
                        1)
                     
                     
                        daļā ar nosaukumu “A DAĻA – Vispārēji” pievieno sugu Pagrus major, Japānas jūras plaudis;
                     
                  
                        2)
                     
                     
                        sugas Acipenser gueldenstaeti latīnisko nosaukumu aizstāj ar Acipenser gueldenstaedtii;
                     
                  
                        3)
                     
                     
                        sugas Aristichthys nobilis latīnisko nosaukumu aizstāj ar Hypophthalmichthys nobilis;
                     
                  
                        4)
                     
                     
                        minētā IV pielikuma nosaukumam pievieno šādu zemsvītras piezīmi: “Uz šajā pielikumā iekļauto sugu hibrīdiem neattiecas.”
                     
                  
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 26. oktobrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 168, 28.6.2007., 1. lpp.
         
         
            (2)  Komisijas Regula (EK) Nr. 535/2008 (2008. gada 13. jūnijs), ar ko paredz sīki izstrādātus noteikumus, lai īstenotu Padomes Regulu (EK) Nr. 708/2007 par svešzemju un vietējā areālā nesastopamu sugu izmantošanu akvakultūrā (OV L 156, 14.6.2008., 6. lpp.).